# 

Na osnovu člana 52. Poslovnika Narodne skupštine Republike Srpske („Službeni glasnik Republike Srpske“, broj 66/20) Odbor za reviziju je na Desetoj sjednici, održanoj 14. maja 2025. godine, usvojio

**ZAPISNIK**

**sa Devete sjednice Odbora, održane 26. novembra 2024. godine**

Mirjana Orašanin, predsjednik Odbora, otvorila je sjednicu u 13 časova.

Sjednici Odbora su prisustvovali : Mirjana Orašanin, Nebojša Vukanović, Zoran Kokanović, Srđan Mazalica, Biljana Petković i Saša Grbić, članovi Odbora.

Sjednici nisu prisustvovali Predrag Nešić i Dragan Galić, članovi Odbora.

Sjednici su prisustvovali i: Jovo Radukić, glavni revizor Republike Srpske, Zoran Čančar, v. d. direktora NP „Sutjeska“ Tjentište, Goran Stojaković, predsjednik Vatrogasnog saveza Republike Srpske i Slobodan Jotić, sekretar Vatrogasnog saveza Republike Srpske.

Nije bilo prisutnih predstavnika akreditovanih subjekata.

Za sjednicu je predložen

DNEVNI RED

1. Usvajanje zapisnika sa Osme sjednice Odbora;
2. Prijedlog rebalansa Budžeta Republike Srpske za 2024 godinu – po hitnom postupku;
3. Izvještaj o provedenoj finansijskoj reviziji JU Nacionalni park „Sutjeska“ Tjentište za period 1. 1 – 31. 12. 2023. godine, broj RV053-24;
4. Izvještaj o naknadnom pregledu provođenja preporuka iz Izvještaja revizije učinka: „Tehničko opremanje vatrogasnih jedinica“, broj RU 004-17-NP;
5. Tekuća pitanja.

Predloženi dnevni red je usvojen jednoglasno.

**AD 1.**

Nije bilo diskusije.

Zapisnik sa Osme sjednice Odbora usvojen je jednoglasno.

**AD 2.**

Uvodno obrazloženje podnijela je Nevena Lejić, predstavnik Ministarstva finansija.

U diskusiji su učestvovali: Nebojša Vukanović, Mirjana Orašanin i Nevena Lejić.

Nakon diskusije članovi Odbora su jednoglasno zauzeli stav da se Prijedlog rebalansa Budžeta Republike Srpske za 2024 godinu – po hitnom postupku, upućuje u dalju skupštinsku proceduru.

**AD 3.**

Uvodno obrazloženje dao je Jovo Radukić, glavni revizor.

Nakon uvodnog obrazloženja Odboru se obratio Zoran Čančar, v. d. direktora NP „Sutjeska“ Tjentište koji je upoznao članove Odbora sa tokom sprovođenja preporuka iz revizorskog izvještaja.

U diskusiji su učestvovali: Nebojša Vukanović, Zoran Čančar, Saša Grbić, Mirjana Orašanin i Jovo Radukić.

Nakon diskusije članovi Odbora su jednoglasno usvojili stav da se, u skladu sa članom 70. Poslovnika Narodne skupštine Republike Srpske („Službeni glasnik Republike Srpske“, broj 66/20), Izvještaj o provedenoj finansijskoj reviziji JU Nacionalni park „Sutjeska“ Tjentište za period 1. 1 – 31. 12. 2023. godine, broj RV053-24, uputi Narodnoj skupštini na razmatranje.

**AD 4.**

Uvodno obrazloženje dao je Jovo Radukić, glavni revizor.

Nakon uvodnog obrazloženja Odboru su se obratili Goran Stojaković, predsjednik Vatrogasnog saveza Republike Srpske i Slobodan Jotić, sekretar Vatrogasnog saveza Republike Srpske koji su upoznali prisutne sa ne sprovođenjem preporuka iz Izvještaja.

U diskusiji su učestvovali Mirjana Orašanin i Nebojša Vukanović.

Nakon diskusije članovi Odbora su jednoglasno usvojili stav da se Ministarstvu unutrašnjih poslova uputi dopis da se intenziviraju aktivnosti na sprovođenju revizorskih preporuka sa osvrtom na izradu strateških dokumenata, zakona i podzakonskih akata. Cilj sprovođenja preporuka je unapređenje rada vatrogasnih jedinica u Republici Srpskoj.

**AD 5.**

Mirjana Orašanin, predsjednik Odbora, upoznala je članove sa navodima iz dopisa Advokatske kancelarije Borisa Stojanovića iz Banje Luke, koji se obratio Odboru u svojstvu zastupnika privrednog društva „Kosmos“ a. d. Banja Luka. Dopis iz navedene advokatske kancelarije je dostavljen članovima Odbora na ovoj sjednici, a onima koji nisu prisustvovali je dostavljen u njihove poslaničke klubove. Članovi Odbora su jednoglasno zauzeli stav da se ovaj dopis dostavi Glavnoj službi za reviziju javnog sektora Republike Srpske na izjašnjenje.

Članovi Odbora su jednoglasno usvojili stav da se tematska sjednica Odbora održi na dan zakazivanja sjednica odbora za narednu sjednicu Narodne skupštine, s tim da bi se redovna sjednica Odbora održala u redovnom terminu u 13 časova, a tematska s početkom u 14 časova.

Sjednica Odbora je završena u 14.10 časova.

|  |  |  |  |
| --- | --- | --- | --- |
|  |  |  | **PREDSJEDNIK ODBORA** |
|  |  |  | **Mirjana Orašanin** |